Giants wil nie voet van versneller haal | Netwerk24
Giants wil nie voet van versneller haal
Deur Sportredaksie 19 November 2019 19:00
Dié span van die Oos-Kaap is tweede op die puntelys en kom Woensdag teen die voorloper, die Cape Town Blitz, op St. Georgespark in Port Elizabeth te staan.
Ben Dunk is die Giants se voorste kolwer in vanjaar se Mzansi-superliga. Foto: Getty Images
Die Giants het nou reeds twee keer met die Jozi Stars afgereken en was ook in beheer van hul stryd teen die Tshwane Spartans toe reën die laaste sê gehad het.
"Dit is goed om so stewig te kon begin, maar dit is nog vroeg in die reeks en daar is 'n lang pad om te loop," sê Simons, 'n voormalige afrigter van die Proteas.
"Dit is so dat enige span vir enigeen in hierdie reeks kan klop en daarom maak dit nie regtig saak waar jy op die punteleer is nie. Daar is nie so iets soos 'n swak span in hierdie reeks nie," sê hy.
Wat is die sleutel tot hul sukses?
Die boulwerk is goed met Junior Dala, Imran Tahir en Chris Morris tussen die voorste boulers. Die Engelsman Ben Dunk is hul voorste kolwer, maar volgens Simons gaan dit alles oor momentum in hierdie reeks.
"Dit is 'n woord waaroor ons dikwels praat. Soms kom jy in 'n posisie waar jy nie weet hoe jy die volgende wedstryd gaan wen nie en vir ander spanne is dit dan weer net die een sege ná die ander.
"Dit is belangrik dat ons verstaan hoekom ons wen en verbeter op die dinge wat ons goed doen," sê hy.